FI Euroopan unionin virallinen lehti CE 84/537

(2004/C 84 E/0614)

KIRJALLINEN KYSYMYS E-0119/04

esittäjä(t): Olivier Dupuis (NI) komissiolle

(26. tammikuuta 2004)

Aihe: Saysombounen alueella (Laos) asuvan Hmong-väestön sorto

Kansainvälisten tiedotusvälineiden levittämien ja ihmisoikeuksia ajavan laosilaisliikkeen välittämien tietojen mukaan Laosin demokraattisen kansantasavallan viranomaiset ovat ryhtyneet piirittämään Saysombounen ”erityisaluetta” ja ovat hyökänneet sinne useaan otteeseen käyttäen huomattavaa väkivaltaa joulukuun kuluessa. Näiden lähteiden mukaan viime viikkojen aikana liki 3 000 henkilöä, joista suurin osa on ollut lapsia, naisia ja vanhuksia, on kuollut nälkään tai Laosin armeijan pommituksissa. Julmaa sortoa on jatkunut jo pitkään. Aluetta on pommitettu, ihmisiä on kielletty olemasta yhteydessä ulkomaailmaan, jokia on myrkytetty ja viljelmille on levitetty myrkyllisiä aineita. Sorron kohteena ovat tuhannet laosilaiset, jotka kuuluvat suurelta osin Hmong-vähemmistöön ja ovat eläneet tai pysyneet hengissä 28 vuotta tällä Xieng Khoangin maakunnan erillisalueella. Juuri tästä vähemmistöstä toimittajat Thierry Falise, Vincent Reynaud ja Karl Mua olivat tekemässä tutkimusta, kun laosilaiset viranomaiset pidättivät heidät ja tuomitsivat heidät ankarasti näytösoikeudenkäynnissä.

Onko komissio reagoinut virallisesti Laosin viranomaisten jatkuvaan terroriin Hmong-vähemmistöä kohtaan? Aikooko se ilmoittaa Laosin viranomaisille, että EU:n ja Laosin välisen yhteistyön jatkaminen riippuu siitä, loppuuko tämä äärimmäisen väkivaltainen sortokampanja Hmong-vähemmistöä kohtaan, ja siitä, osoittavatko he hyvää tahtoa helpottaakseen Yhdistyneiden kansakuntien edustajien ja kansainvälisten humanitääristen organisaatioiden pääsyä tälle alueelle? Lopuksi, eikö komissio katso, että Laosin perusoikeuksien jatkuva heikkeneminen ja niiden periaatteiden systemaattinen laiminlyönti, joille EU:n ja Laosin yhteistyösopimus perustuu, vaativat yhteistyöneuvoston välittömän koollekutsumisen, jota alunperin oli suunniteltu viime marraskuulle. Sitä ei kuitenkaan järjestetty ”tärkeiden keskusteltavien kysymysten puuttuessa”.

Christopher Patteriin komission puolesta antama vastaus

(27. helmikuuta 2004)

Komissio on tietoinen siitä, että Laosin etnisten vähemmistöryhmien tilanne on usein vaikea. Monet niistä elävät köyhillä vuoristoalueilla varsinkin maan pohjoisosassa, ja niillä on huonot mahdollisuudet hyötyä sosiaalipalveluista, kuten koulutuksesta ja terveydenhuollosta. Viranomaiset suhtautuvat usein epäluuloisesti joihinkin ryhmiin, muiden muassa Hmong-vähemmistöön, vaikka pitäviä todisteita oikeudellisesta syrjinnästä ei voidakaan esittää.

Komissio on niin ikään tietoinen raporteista, joiden mukaan Laosin ”turvallisuusjoukkojen” ja joidenkin aseistautuneiden Hmong-ryhmien välillä on ollut selkkauksia Saysambounen erityisalueella, sekä viimeaikaisista selvityksistä, joissa korostetaan näiden nimenomaisten ryhmien vaikeita elinolosuhteita.

Komissio ilmoittaa parlamentin jäsenelle, että kolmas komission ja Laosin demokraattisen kansantasavallan (PDR) sekakomitean kokous pidettiin Vientianessa Laosissa 7. tammikuuta 2004. Sekakomitean kokouksen vähäinen viivästyminen johtui yksinomaan aikatauluun liittyvistä ongelmista.

Komissio ilmoittaa myös parlamentin jäsenelle, että osapuolet keskustelivat useista yhteistyösopimuksen soveltamisalaan kuuluvista aiheista, muiden muassa hallintotavasta ja ihmisoikeuksista, minkä lisäksi ne sopivat perustavansa epävirallisen työryhmän, joka käsittelee yhteistyötä yhteiskunnan rakenteiden kehittämisen ja hallinnonuudistuksen sekä hallintotavan ja ihmisoikeuksien aloilla. Määräajoin kokoontuvan työryhmän kautta EU ja Laosin demokraattisen kansantasavallan hallitus voivat osoittaa sitoutuvansa komission ja Laosin demokraattisen kansantasavallan välisen yhteistyösopimuksen ihmisoikeuksia koskevan luvun ennakoivampaan täytäntöönpanoon.